WP doen dalk 'n 'Pieter-Steph' met JD | Netwerk24
Deur Stephen Nell 15 Julie 2019 07:53
JD Schickerling se insluiting op die flank kan die Westelike Provinsie 'n puik lynstaanopsie gee vir Saterdag se Curriebeker-rugbywedstryd teen die Haaie in Durban. Foto: Gallo Images
Die Westelike Provinsie het besluit om dieselfde roete met JD Schickerling te stap as wat die Springbokke met Pieter-Steph du Toit doen deur hom as 'n flank te oorweeg.
Schickerling, soos Du Toit 'n gerekende slot, kan straks in die nabye toekoms die WP se belange die beste as 'n losvoorspeler dien.
Juarno Augustus, die agtsteman in Saterdag se oorwinning van 20-5 oor die Blou Bulle op Nuweland, het 'n elmboog én armspier beseer en gaan dalk nie in Saterdag se wedstryd teen die Haaie in Durban kan speel nie.
Die WP se Ruhan Nel spook om aan besit vas te klou in Saterdag se Curriebeker-wedstryd teen die Blou Bulle op Nuweland. Foto: Jaco Marais
Die WP kan vir Sikhumbuzo Notshe op agtsteman kies, maar het ook die interessante opsie om vir Jaco Coetzee van flank af agtsteman toe te skuif. In daardie geval is daar 'n plek op die flank oop. Schickerling het skaflik gevaar toe omstandighede vereis het dat hy die laaste halfuur van Saterdag se wedstryd daar moes speel.
"JD het 'n groot fisieke verskil gemaak. Ons het die week in die aanloop tot die wedstryd met hom op die flank geoefen. As Trokkie (Augustus) uit is, kan ons dalk by JD hou op die flank. Hy is baie vinnig oor die veld," sê John Dobson, die WP se afrigter.
Wat dié plan veral aanloklik maak, is dat dit die WP gevaarliker in die lynstane sal maak. Augustus is 'n swaar speler wat die bal sterk dra, maar het nie veerkrag nie. In Schickerling het die WP 'n veerkragtige hemelbesem van langer as 2 meter.
Intussen erken Dobson die WP kan aansienlik beter speel as teen die Bulle. Die Kapenaars was by tye onder geweldige druk, maar hul voorspelers het die oorhand gekry en die Bulle veral in die skrums gekarnuffel.
Chris van Zyl, die WP se kaptein, is verheug ná Craig Barry se drie in die doodsnikke van Saterdag se wedstryd teen die Blou Bulle op Nuweland. Foto: Gallo Images
"Ons het nie dryfmale gebruik nie, want ons wou ons energie vir die skrums spaar. Ek weet dis nie juis progressiewe taktiek nie, maar jy moet planne beraam volgens wat jou teenstander jou kant toe gaan bring," sê Dobson.
"Die Bulle het 'n uitstekende agterlyn en het ons onder baie duik geplaas wanneer hulle die bal geskuif het. Daardie agterlyn gaan veral op Loftus formidabel wees. Die Bulle is een van die beste spanne in die reeks, so dis 'n baie goeie wen vir ons."
Dobson meen die WP sal sy aanvallende spel moet opknap.
"Soos in die Superreeks met die Stormers het ons selfs wanneer die bal deur fases geneem is nie geleenthede geskep nie. Dit het amper gevoel asof daar 'n muur was.
Die Bulle het ná twee of drie fases reeds nommers in plekke gehad, terwyl ons net voor 'n muur gebly het," sê Dobson.
"Een van ons planne was om aanvallend te skop en dit het goed gewerk wanneer ons dit gebruik het. Ons moet nou deur ons fasespel meer geleenthede skep. Ons het nie die verdediging onder genoeg druk geplaas nie."